CELEX: 
Language: lt
Date: 2017-02-01 00:00:00
Title: KOMISIJOS DELEGUOTASIS REGLAMENTAS (ES) …/... kuriuo iš dalies keičiamos Deleguotojo reglamento (ES) 2015/96 nuostatos dėl žemės ir miškų ūkio transporto priemonių aplinkosauginio ir varymo sistemų veiksmingumo reikalavimų

AIŠKINAMASIS MEMORANDUMAS
            
            
               1.DELEGUOTOJO AKTO BENDROSIOS APLINKYBĖS
            
            
               Sąvoka „žemės ir miškų ūkio transporto priemonės“ apima daug įvairių tipų transporto priemonių su ne mažiau kaip dviem ašimis, pvz., siauros tarpvėžės traktorius, labai plačius traktorius, vikšrinius traktorius, žemės ūkio priekabas ir keičiamą velkamąją įrangą, kaip antai volus, purentuvus, eilines sėjamąsias ir kt.
            
            
               Žemės ir miškų ūkio transporto priemonėms taikomi tipo patvirtinimo reikalavimai nustatyti Reglamente (ES) Nr. 167/2013
                  1
                ir jo penkiuose deleguotuosiuose bei įgyvendinimo aktuose.
            
            
               Europos Komisija nori, kad siauros tarpvėžės traktoriai su 56–130 kW galios intervalo varikliais laiku atitiktų V etapo išmetamųjų teršalų ribinių verčių reikalavimus, nustatytus Reglamente (ES) 2016/1628
                  2
               , o kol taip bus, kad būtų įveikti techniniai sunkumai, susiję su atitinkamais IV etapo reikalavimais.
            
            
               Šiuo aktu siekiama iš dalies pakeisti Reglamento (ES) 2015/96
                  3
                11 straipsnio 4 dalį ir V priedą nustatant minėtiems traktoriams taikomos tinkamos lankstumo schemos reikalavimus. Pagal šią lankstumo schemą traktorių gamintojai gali tam tikru išmetamųjų teršalų ribinių verčių galiojimo etapu įsigyti ribotą skaičių variklių, kurie neatitinka tuo etapu galiojančių išmetamųjų teršalų ribinių verčių, bet yra patvirtinti kaip atitinkantys etapo, einančio iš karto prieš taikomą etapą, reikalavimus.
            
            
               2.KONSULTACIJOS PRIEŠ PRIIMANT AKTĄ
            
            
               Rengdama šį teisės aktą, Komisija surengė atitinkamas konsultacijas su suinteresuotųjų pramonės sektoriaus subjektų, socialinių partnerių ir valstybių narių ekspertais.
            
            
               Dėl šio akto 2016 m. gruodžio 2 d. – 2016 m. gruodžio 30 d. Geresnio reglamentavimo portale vyko viešos konsultacijos; gautos pastabos buvo tinkamai apsvarstytos.
            
            
               3.DELEGUOTOJO AKTO TEISINIAI ASPEKTAI
            
            
               (a)Teisinis pagrindas
            
            
               Šio deleguotojo akto teisinis pagrindas yra 2013 m. vasario 5 d. Europos Parlamento ir Tarybos reglamentas (ES) Nr. 167/2013 dėl žemės ir miškų ūkio transporto priemonių patvirtinimo ir rinkos priežiūros su pakeitimais, padarytais 2016 m. rugsėjo 14 d. Europos Parlamento ir Tarybos Reglamentu (ES) 2016/1628 dėl reikalavimų, susijusių su ne keliais judančių mechanizmų vidaus degimo variklių dujinių ir kietųjų dalelių išmetamųjų teršalų ribinėmis vertėmis ir tipo patvirtinimu.
            
            
               (b)Pasirinkta priemonė
            
            
               Tinkama priemonė Reglamentui (ES) 2015/96 iš dalies pakeisti yra reglamentas.
            
            
               KOMISIJOS DELEGUOTASIS REGLAMENTAS (ES) …/...
            
            
               2017 02 01
            
            
               kuriuo iš dalies keičiamos Deleguotojo reglamento (ES) 2015/96 nuostatos dėl žemės ir miškų ūkio transporto priemonių aplinkosauginio ir varymo sistemų veiksmingumo reikalavimų
            
            
               (Tekstas svarbus EEE)
            
            
               EUROPOS KOMISIJA,
            
         
         
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2013 m. vasario 5 d. Europos Parlamento ir Tarybos reglamentą (ES) Nr. 167/2013 dėl žemės ir miškų ūkio transporto priemonių patvirtinimo ir rinkos priežiūros
                  4
               , ypač į jo 19 straipsnio 6 dalį,
            
            
               kadangi:
            
            
               (1)Deleguotajame reglamente (ES) 2015/96
                  5
                nustatyta, kad 56–130 kW galios intervalo slėginio uždegimo variklių IIIB etapo išmetamųjų teršalų ribinės vertės bus taikomos iki 2016 m. rugsėjo 30 d. dėl T2, T4.1 ir C2 kategorijų žemės ir miškų ūkio traktorių su tokiais varikliais tipo patvirtinimo, o dėl tokių traktorių pateikimo rinkai – iki 2017 m. rugsėjo 30 d. IV etapo išmetamųjų teršalų ribinės vertės, kurios yra griežtesnės nei IIIB etapo ribinės vertės, būtų pradėtos taikyti nuo 2016 m. spalio 1 d. dėl minėtų variklių ir siauros tarpvėžės traktorių su tokiais varikliais tipo patvirtinimo, o dėl tokių variklių pateikimo rinkai – nuo 2017 m. spalio 1 d.;
            
            
               (2)kad Sąjungos teisės aktuose nebūtų nustatomi techniniai reikalavimai, kurių kol kas neįmanoma įgyvendinti, ir siekiant išvengti padėties, kai nebegalės būti tvirtinamas T2, T4.1 ir C2 kategorijų žemės ir miškų ūkio traktorių su 56–130 kW galios intervalo varikliais tipas, tie traktoriai nebegalės būti pateikiami rinkai ar pradedami eksploatuoti, būtina nustatyti vienų metų pereinamąjį laikotarpį. Tuo laikotarpiu toliau galės būti tvirtinamas traktorių tipas, jie galės būti pateikiami rinkai ar pradedami eksploatuoti, jei atitiks IIIB etapo išmetamųjų teršalų ribinių verčių reikalavimus;
            
            
               (3)kad pramonė galėtų sklandžiai pereiti prie IV ir V etapų išmetamųjų teršalų ribinių verčių taikymo T2, T4.1 ir C2 kategorijų žemės ir miškų ūkio traktoriams su 56–130 kW galios intervalo varikliais, reikia pritaikyti lankstumo schemos taikymo jiems sąlygas ir IV etapu leisti ją taikyti su didesnėmis procentinėmis vertėmis;
            
            
               (4)todėl Deleguotąjį reglamentą (ES) 2015/96 reikėtų atitinkamai iš dalies pakeisti;
            
            
               (5)Deleguotasis reglamentas (ES) 2015/96 jau taikomas, o jo pakeitimai, padaryti siekiant užtikrinti sklandų perėjimą prie IV etapo taikymo T2, T4.1 ir C2 kategorijų traktoriams, tapo įmanomi ir privalomi po to etapo taikymo tiems traktoriams pradžios datos (2016 m. rugsėjo 30 d.) 2016 m. rugsėjo 14 d. Europos Parlamento ir Tarybos reglamentu (ES) 2016/1628 iš dalies pakeitus Reglamentą (ES) Nr. 167/2013. Todėl šis reglamentas turėtų įsigalioti skubos tvarka,
            
            
               PRIĖMĖ ŠĮ REGLAMENTĄ:
            
            
               1 straipsnis
               
            
               Deleguotasis reglamentas (ES) 2015/96 iš dalies keičiamas taip:
            
            
               (1)11 straipsnio 4 dalis pakeičiama taip:
            
            
               „4. Tipo patvirtinimo ir pateikimo rinkai tikslu:
            
            
               a) Direktyvos 97/68/EB 9 straipsnio 3c ir 3d dalyse nustatytos datos T2, T4.1 ir C2 kategorijų, kaip apibrėžta Reglamento (ES) Nr. 167/2013 4 straipsnio 3, 6 ir 9 dalyse, žemės ir miškų ūkio transporto priemonėms nukeliamos 4 metams;
            
            
               b) Direktyvos 97/68/EB 9 straipsnio 4a dalyje nustatytos datos T2, T4.1 ir C2 kategorijų, kaip apibrėžta Reglamento (ES) Nr. 167/2013 4 straipsnio 3, 6 ir 9 dalyse, žemės ir miškų ūkio transporto priemonėms nukeliamos 3 metams;
            
            
               c) Direktyvos 97/68/EB 9 straipsnio 4a dalyje ir 10 straipsnio 5 dalyje bei Reglamento (ES) Nr. 167/2013 39 straipsnyje nustatytų pereinamojo laikotarpio ir išimties nuostatų taikymas T2, T4.1 ir C2 kategorijų, kaip apibrėžta Reglamento (ES) Nr. 167/2013 4 straipsnio 3, 6 ir 9 dalyse, žemės ir miškų ūkio transporto priemonėms taip pat nukeliamas 3 metams.“
            
            
               (2)V priedo 1.1.1 punktas pakeičiamas taip:
            
            
               „1.1.1. Pagal lankstumo schemą rinkai pateiktų žemės ir miškų ūkio transporto priemonių skaičius kiekvienai variklių kategorijai turi neviršyti 20 % gamintojo rinkai pateiktų transporto priemonių su atitinkamo variklio galios intervalo varikliais metinio skaičiaus (apskaičiuoto pagal vidutinę apyvartą Sąjungos rinkoje per pastaruosius penkerius metus). Nepaisant šio punkto pirmo sakinio, tik dėl T2, T4.1 ir C2 kategorijų traktorių pagal IV etapo lankstumo schemą rinkai pateiktų transporto priemonių skaičius kiekvienam variklio galios intervalui turi neviršyti 150 % gamintojo rinkai pateiktų transporto priemonių su atitinkamo variklio galios intervalo varikliais metinio skaičiaus (apskaičiuoto pagal vidutinę apyvartą Sąjungos rinkoje per pastaruosius penkerius metus). Jei transporto priemonių gamintojas žemės ir miškų ūkio transporto priemones Sąjungoje teikė rinkai mažiau kaip penkerius metus, vidurkis apskaičiuojamas pagal faktinį laikotarpį, kurį transporto priemonių gamintojas teikė rinkai žemės ir miškų ūkio transporto priemones Sąjungoje.“
            
            
               2 straipsnis
               
            
               Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
            
         
         
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje, 2017 02 01
            
            
               
                     Komisijos vardu
               
               
                     Pirmininkas
                     Jean-Claude JUNCKER
               
            
         
         
            
                  
                     (1)
                  2013 m. vasario 5 d. Europos Parlamento ir Tarybos reglamentas (ES) Nr. 167/2013 dėl žemės ir miškų ūkio transporto priemonių patvirtinimo ir rinkos priežiūros (OL L 60, 2013 3 2, p. 1).
               
               
                  
                     (2)
                  2016 m. rugsėjo 14 d. Europos Parlamento ir Tarybos reglamentas (ES) 2016/1628 dėl reikalavimų, susijusių su ne keliais judančių mechanizmų vidaus degimo variklių dujinių ir kietųjų dalelių išmetamųjų teršalų ribinėmis vertėmis ir tipo patvirtinimu, kuriuo iš dalies keičiami reglamentai (ES) Nr. 1024/2012 ir (ES) Nr. 167/2013 ir iš dalies keičiama ir panaikinama Direktyva 97/68/EB (OL L 252, 2016 9 16, p. 53).
               
               
                  
                     (3)
                  2014 m. spalio 1 d. Komisijos deleguotasis reglamentas (ES) 2015/96, kuriuo Europos Parlamento ir Tarybos reglamentas (ES) Nr. 167/2013 papildomas žemės ir miškų ūkio transporto priemonių aplinkosauginio ir varymo sistemų veiksmingumo reikalavimais (OL L 16, 2015 1 23, p. 1).
               
               
                  
                     (4)
                  OL L 60, 2013 3 2, p. 1.
               
               
                  
                     (5)
                  2014 m. spalio 1 d. Komisijos deleguotasis reglamentas (ES) 2015/96, kuriuo Europos Parlamento ir Tarybos reglamentas (ES) Nr. 167/2013 papildomas žemės ir miškų ūkio transporto priemonių aplinkosauginio ir varymo sistemų veiksmingumo reikalavimais (OL L 16, 2015 1 23, p. 1).